b'\n_START_ARTICLE_\nG\xc3\xb6ran Wall\xc3\xa9n\n_START_PARAGRAPH_\nNils-G\xc3\xb6ran Ragnar Wall\xc3\xa9n (2. helmikuuta 1941 Helsinki \xe2\x80\x93 17. joulukuuta 2018 Helsinki) oli suomalainen urheilutoimittaja._NEWLINE_Wall\xc3\xa9n ty\xc3\xb6skenteli Hufvudstadsbladetin toimittajana vuodesta 1960 vuoteen 2003, jolloin j\xc3\xa4i el\xc3\xa4kkeelle. H\xc3\xa4n toimi my\xc3\xb6s lehden urheilutoimituksen p\xc3\xa4\xc3\xa4llikk\xc3\xb6n\xc3\xa4. Wall\xc3\xa9nin luottamusteht\xc3\xa4vi\xc3\xa4 olivat muun muassa Urheilutoimittajain liiton puheenjohtajuus vuosina 1982\xe2\x80\x931990 ja Euroopan urheilutoimittajien liiton (UEPS) hallituksen j\xc3\xa4senyys vuosina 1990\xe2\x80\x931998. _NEWLINE_Suomen Valmentajat ry nimesi Wall\xc3\xa9nin vuoden urheilutoimittajaksi vuonna 1986. H\xc3\xa4net palkittiin my\xc3\xb6s Suomen liikuntakulttuurin ja urheilun ansioristill\xc3\xa4 vuonna 2001, Pro Urheilu -mitalilla vuonna 2009 ja Suomen liikuntakulttuurin ja urheilun kultaisella ansioristill\xc3\xa4 vuonna 2011._NEWLINE_Wall\xc3\xa9n toimitti urheiluaiheisia kirjoja, muun muassa kirjan Rakas jalkapallo: 100 vuotta suomalaista jalkapalloa (2007) yhdess\xc3\xa4 Yrj\xc3\xb6 Lautelan kanssa ja helsinkil\xc3\xa4isseura Kiffenin historiikin Mustat hurmurit \xe2\x80\x93 De svarta charm\xc3\xb6rerna (2008) yhdess\xc3\xa4 Erkki Alajan ja Timo Huotisen kanssa. Rakas jalkapallo valittiin vuonna 2008 Vuoden urheilukirjaksi 2007.'